
    CONTENIDO


    QUEDEI sen voz e xunto a min descansa


    enlousado solpor. Despois avanzo


    entre a vizosa ortiga que sepulta


    a esteira dos meus pasos.


    


    Miro pra o mar. Avisto


    un punto negro. ¿Alguén?


    

Punto final













    do que lembrei, despoxo


    doutro mar que aínda soña o que lle dito,


    cadáver cru, remanso.


    


    Fóiseme a voz nas árbores, nos murchos


    planetas, na escuma dos troncos fríos.


    Era pouca. Fluía,


    donicela espreitando leito núbil


    co seu sopro extinguido.


    

No confín













    un vento agarda, náufrago.


    

O sosego













    da cinza, o que se esgalla


    da impaciencia da ave, xa nocturna,


    son eu que avanza delicadamente.

  


  
     


    


    


    ARRANCO o labirinto.


    


    Ningunha queixa no espesor da cobra.


    


    A máquina devolve vellas cinchas,


    desesperadas órbitas.


    


    E das cartas os fríxidos saloucos


    perdéronse no enxofre dos retratos,


    nas raíces fendidas,


    na lentura que sangra.


    

Desentraño













    un fondo labirinto, as anhelantes


    silvas, as poutas do seu mirto.


    


    Esvara a risa polos ollos fitos.

  


  
      


     


     


    O QUE non está


    brilla feliz no que me turba.


     


    Verte lúa no mar.


     


    O que non está non ten forma


    como o labio sumido


    no esquecemento. Como voz


    que a un pozo se confía. E cancela


    a enganosa equidade do escolleito,


    e corroe o que se ten por certo.


     


    O que non está


    aínda me acompaña


    como un can pustulento.


     


    Verte a baba no mar.

  


  
      


     


     


    SEMPRE ha brotar a néboa nesta rexión e sempre


    voces escuras e remotas. Sempre


    fuxidía raiola que devolve


    unhas ás esvaídas.


     


    A larva da humidade alentando na pedra,


    a cortiza dos troncos devorada


    por tesoiras de insectos verdecidos,


    os furados que non lembra ninguén.


     


    Cegueira que acaricio onde se aloxa a voz,


    desterrada, hóspede do que foi.

  


  
     


    


    


    CIMENTADO nunha lúa minguante,


    pobre en aromas e deleite, avanza.


    Non leva as de gañar,


    non ha pasar de agora.


    Non lle permite o tempo que procure


    unha illa máis doce nin que vista


    de náufrago o seu ar,


    nin que os torpes cilindros


    do seu motor estoupen sen que nada


    estremeza a paisaxe deste limbo,


    por onde vai sen alma.


    


    Escrito con afán


    na adolescencia, era como carta


    a si mesmo, e xa é


    o cuspe que segrega


    viciado empeño de quen minte ou cala.


    


    Naceu sen dirección, eivado, pútrida


    promesa dunha luz que se desfai


    a golpes de inconsciencia consentida


    e remendado amor,


    e un mal desexo de sobrevivir


    no tremedoiro dos seus pasos.


    

Vida













    breve na que desiste


    a súplica que tanto o sustentara


    no tempo ambiguo do fervor.

  


  
      


     


     


    UN SOÑO máis alto có meu,


    un soño que todos escoitan.


    Un soño ourizado de música.


     


    Si.Ten que habelo


    segundo que forma, que orde


    me envíe a voz, desde que fondo


    ou borra nel me deposite.


     


    Ten que habelo para saír


    ao día no que, de pronto, eu


    esperte nun sorriso e pouse


    no ardor dun soño máis


    onde nada me esperte.

  


  
      


     


     


    NA PORTA desta casa recoñezo


    a soleira onde xoguei co neno,


    o fume dos motores,


    o pan da tarde, un brillo. Pouco máis.


     


    Todo o que incorporei á miña vida,


    se daquela chegou


    ou non chegou, se caeu nunhas fauces


    tenebrosas ou ben iluminadas,


    é algo que non sei. Que xa esquecín.


     


    Ao lembrar o que soño


    claro sosego invade


    unha noite convulsa.


    


    Un aroma ferinte


    e unha aguda silueta.


     


    A tarde, de perfil, case me alcanza.

  


  
      


     


     


    OUTONO, estás aquí resplandecendo,


    na auga dun porto nocturno. Deixo


    para máis tarde afectos, parabéns.


    Demoro, tamén eu, a miña alba.


     


    Lento ceo de iodo, lento ruído


    desta masa fabril, negra presenza


    por onde avanzo cos pés magoados


    e son carga feroz, de pronto un frío.


     


    Ergo os ollos e o pano ensanguentado


    ascende para eu ver como te achegas


    en cadeira de rodas, lento asilo


    dun vello afán, do meu esquecemento.

